b'\n_START_ARTICLE_\n\xc3\x9clo Kiple\n_START_PARAGRAPH_\n\xc3\x9clo Kiple (1962 \xe2\x80\x93 27. juuli 1989) oli vision\xc3\xa4\xc3\xa4r, kes sai 1980. aastail tuntuks oma seintele kirjutatud s\xc3\xb5numite ja \xc3\xbcleskutsetega. _NEWLINE_Teda on nimetatud ka eesti esimeseks grafitikunstnikuks, mis on aga vaieldav._NEWLINE_T\xc3\xa4naseks on enamik \xc3\x9clo Kiple grafititest h\xc3\xa4vinud.\n_START_SECTION_\nTegevus\n_START_PARAGRAPH_\n\xc3\x9clo Kiple kasvas \xc3\xbcles Riisipere lastekodus. P\xc3\xb5hikooli l\xc3\xb5petamise j\xc3\xa4rel asus ta \xc3\xb5ppima Kaarepere Sovhoostehnikumi, kuid j\xc3\xa4ttis selle pooleli. Tal hakkasid ilmnema ps\xc3\xbc\xc3\xbchilised h\xc3\xa4ired. 1984. v\xc3\xb5i 1985. aasta paiku hakkas ta levitama "haiguste ravi" s\xc3\xb5numit, mida ta kirjutas majaseintele ja plankudele._NEWLINE_Tema selle perioodi t\xc3\xbc\xc3\xbcpiline s\xc3\xb5num n\xc3\xa4gi v\xc3\xa4lja selline:_NEWLINE_Haiguste ravi. Kontrollitud. 1. \xc3\x9cksindus \xe2\x80\x93 magamistuba vaikuse, pimeduse, raadioga 2. Selts \xe2\x80\x93 elukoht kellegi juures 3. Priis\xc3\xb6\xc3\xb6kla. Nendes tingimustes teatud biol. ajal avastab inimene \xe2\x80\x9ctee\xe2\x80\x9d tervisele. Au ja rikkus sellele kes avaldab selle t\xc3\xb5e ajalehtedes._NEWLINE_1988. aastal \xc3\x9clo Kiple tekstide s\xc3\xb5num muutus. \xc3\x9cks tema tolle perioodi tekst n\xc3\xa4gi v\xc3\xa4lja selline:_NEWLINE_UFO. Riigid t\xc3\xbchistavad teid iga minu tegevusega nad teavad ammu, et minul \xc3\x9clo Kiplel on vead t\xc3\xbchistatud, sest ma olen teie saadik kes on toonud maailmale hiigelkasumeid t\xc3\xb5dedega. Teilt jumalad. Riigid on keelanud ka mul raha, kodu, armastuse, nad tahavad idiootlike tegude ja m\xc3\xb5istetega mind hulluks teha. See loobugu v\xc3\xb5imust kes tahab jumalaid s\xc3\xb5ja s\xc3\xbc\xc3\xbcdlasteks teha. Levitage. Maailma v\xc3\xb5im. 1\xe2\x80\x93i v\xc3\xb5i suureneva grupiga kes 11 ei tea. Keelata k\xc3\xb5igil halb ja lubada head._NEWLINE_\xc3\x9cks tema tekst n\xc3\xa4gi v\xc3\xa4lja selline: "Jaotada kogu maailma v\xc3\xb5im 1-isikutele, kes 11 ei tea. Keelata halb, lubada ainult hea. UFO-d, maailma liidrid, n\xc3\xb5udke Eestile vabadust!"_NEWLINE_Jumalatelt t\xc3\xb5dede valem. See on s\xc3\xb5nade variantidest m\xc3\xb5tted. \xc3\x9clo Kiple._NEWLINE_Levitage ufode t\xc3\xb5de maailmale kiiresti_NEWLINE_Idioodid maailma v\xc3\xb5imu t\xc3\xb5ega on v\xc3\xb5imatu v\xc3\xb5idelda_NEWLINE_Lisaks t\xc3\xa4navatel kirjutamisele, kirjutas \xc3\x9clo Kiple kirju ka Mihhail Gorbat\xc5\xa1ovile. Need aga ei j\xc3\xb5udnud v\xc3\xa4idetavalt kohale._NEWLINE_\xc3\x9clo Kiplele tekkisid ka j\xc3\xa4rgijad. Mitte k\xc3\xb5ikide "Haiguste ravi..." autorsust ei omistata \xc3\x9clo Kiplele. N\xc3\xa4iteks J\xc3\xa4rvamaal olid kirjad, mis soovitasid haiguste raviks baari ja viina \xe2\x80\x93 suure t\xc3\xb5en\xc3\xa4osusega ei olnud need Kiple tehtud._NEWLINE_1. septembril 1988 tabati \xc3\x9clo Kiple, kui ta p\xc3\xbc\xc3\xbcdis Tartu kaubamajast v\xc3\xa4rvi varastada. Ta paigutati ps\xc3\xbchhiaatriahaiglasse. Saanud teada, et ta kavatsetakse suunata hooldekodusse, l\xc3\xb5petas \xc3\x9clo Kiple elu enesetapuga.\n_START_SECTION_\nKujutamine kultuuris\n_START_PARAGRAPH_\n\xc3\x9clo Kiple grafiti \xc3\xa4ratas omal ajal suurt t\xc3\xa4helepanu. Temast on teinud laule ansamblid Onu Bella ja \xc3\x96\xc3\xb6rahu, Kulo ning Taak. Kiplet on luuletuses tsiteerinud Merca. Ave Alavainu on kirjutanud \xc3\x9clo Kiplest novelli "Rong katusel" (Looming 1993, nr 6, lk 744\xe2\x80\x93758). Novell p\xc3\xb5hines k\xc3\xbcll autori fantaasial, mitte faktidel. Sellest novellist tehti dramatiseering, mille lavastas Tamur Tohver 1995. aastal teatris Endla. \xc3\x9clo Kiple nimelist tegelaskuju m\xc3\xa4ngis n\xc3\xa4itleja T\xc3\xb5nno Linnas._NEWLINE_Kiplest on luuletus "K\xc3\xb5igi Haiguste Ravi" portaalis Poogen._NEWLINE_1988. aastal valminud m\xc3\xa4ngufilmis "Ma pole turist, ma elan siin" on stseen, kus \xc3\xbcks peategelastest (Mart) loeb \xc3\x9clo Kiple "haiguste ravi" grafitit ja arutleb, mida see t\xc3\xa4hendada v\xc3\xb5iks._NEWLINE_2011. aastal valmis \xc3\x9clo Kiple loomingust inspireeritud l\xc3\xbchim\xc3\xa4ngufilm "Haiguste ravi" (stsenaristid ja re\xc5\xbeiss\xc3\xb6\xc3\xb6rid Raul Viitung ja Margus Univer).'